और हुआ भी यही उसकी नौकरी लगी और दूसरे साल पिता रिटायर होकर गांव लौट आये। वह कोलकाता, पिता गांव में। कोलकाता में सबसे कम वेतन उसी का था क्योंकि उसकी नौकरी सबसे नयी थी लेकिन पिता को गांव सबसे अधिक रकम वही भेजता। बाद में तो उसे यह भी पता चला कि दोनों भाई कभी कभार ही पैसा भेजते थे और उससे झूठ कहा जाता रहा कि वे दोनों अधिक पैसे गांव भेजते हैं ताकि वह भी प्रेरित होकर भेजे। तीनों भाई कोलकाता में ही थे कि गांव से पिता का पत्र गया कि उनकी तबीयत बहुत खराब है। बाकी दोनों भाई छुट्टियों की बांट देखते रहे और नन्हकू ने नौकरी की परवाह किये बिना गांव की गाड़ी पकड़ ली। गांव आकर पता चला कि उसकी नयी मां पिता के साथ बदसलूकी से पेश आती है और सेवा नहीं करती उल्टे जो भी पीएफ, ग्रेज्युटी की रकम थी वह उनसे किसी न किसी बहाने ले चुके हैं। नन्हकू को यह देखकर बड़ी कोफ्त हुई। वह अपनी पत्नी को गांव में छोड़ गया ताकि पिता की सेवा हो सके। शहर में पढ़ रहे अपने दो बच्चों के साथ वह बिना पत्नी के रहता। बच्चों को अपने हाथों से खाना बनाकर खिलाता और ड्यूटी जाता। नन्हकू ने कर्तव्य के निर्वाह के समय इस पर कभी ध्यान नहीं दिया कि वह मां और भाइयों के लिए सौतेला है। वह तो अपने पिता को दुखों से उबारना चाहता था इसलिए उसने यह नहीं देखा कि उसके बाकी भाई क्या कर रहे हैं। अकेले में दीना ने उसके सामने कबूल किया था कि उसकी मां को खोकर वह कभी चैन से नहीं रह सका। वह आत्मा से आज भी उसकी मां को ही चाहता है और उसका असली बेटा वही है। बाकी बेटे उसके सौतेले बेटे हैं और उसकी नयी पत्नी के मन में भी सौतेलापन ही है। वह उसकी पहली पत्नी को लेकर लगातार तंग करती रहती है। नन्हकू को लेकर भी कि आखिर उसे उन्होंने क्यों अपनाया?